Na temelju Odluke o financiranju Upravljačkog tijela Ministarstva rada, mirovinskoga sustava, obitelji i socijalne politike o financiranju projekta „Uz vas za bolji život“, KLASA: 984-01/23-01/29, URBROJ: 524-07-02-01-01/3-24-32 od 28. ožujka 2024. godine, te Ugovora o dodjeli bespovratnih sredstava za projekte koji se financiraju iz Europskog socijalnog fonda plus u financijskom razdoblju 2021. - 2027., Klasa: 442-01/24-04/1 URBROJ: 344-24-5, Kodni broj: SF.3.4.11.01.0063, u okviru Programa Učinkoviti ljudski potencijali 2021. - 2027. objavljuje

**JAVNI POZIV**

**za iskaz interesa za korištenja potpore i podrške u svakodnevnom životu starijim osobama i osobama s invaliditetom u sklopu u projekta „Uz vas za bolji život“ SF.3.4.11.01.0063**

**I.**

Izrazi koji se koriste u ovom javnom pozivu, a imaju rodno značenje koriste se neutralno i odnose se jednako na muški i ženski spol.

**II.**

Usluga potpore i podrške u svakodnevnom životu starijim osobama i osobama s invaliditetom obuhvaća:

1. **OSOBE STARIJE OD 65 GODINA:**

* koje žive u samačkom ili dvočlanom kućanstvu u kojem ne moraju obje osobe biti pripadnici ciljne skupine ili višečlanom kućanstvu u kojem svi članovi kućanstva moraju biti pripadnici ciljne skupine ovog Javnog poziva i
* čiji mjesečni prihodi:
* **za samačka kućanstva** ne prelaze iznos 120% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
* **za dvočlana kućanstva** ukupno ne prelaze iznos od 200% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
* **za višečlana kućanstva** ukupno ne prelaze iznos od 300% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta i
* **koji istovremeno ne koriste sljedeće usluge**: usluga pomoći u kući, boravka, organiziranog stanovanja, smještaja, osobne asistencije koju pruža osobni asistent.

1. **ODRASLE OSOBE S INVALIDITETOM:**

* koje žive **u samačkom ili dvočlanom kućanstvu** u kojem ne moraju obje osobe biti pripadnici ciljne skupine **ili višečlanom kućanstvu** u kojem svi članovi kućanstva moraju biti pripadnici ciljne skupine ovog Javnog poziva i
* koje imaju utvrđen treći ili četvrti stupanj težine invaliditeta-oštećenja funkcionalnih sposobnosti prema propisima o vještačenju i metodologijama vještačenja i
* koji istovremeno ne koriste sljedeće usluge: usluga pomoći u kući, boravka, organiziranog stanovanja, smještaja, osobne asistencije koju pruža osobni asistent i
* čiji roditelj ili drugi član obitelji nema priznato pravo na status roditelja njegovatelja ili status njegovatelja za potrebu skrbi o njoj.

**III.**

Pružanje usluge potpore i podrške u svakodnevnom životu starijim osobama i osobama s invaliditetom, uz nabavu i podjelu paketa kućanskih i higijenskih potrepština, uključuje i:

* organiziranje prehrane (pomoć u pripremi obroka, pomoć u nabavi hrane i dr.),
* obavljanje kućanskih poslova (pranje posuđa, pospremanje stambenog prostora, donošenje vode, ogrjeva i slično, organiziranje pranja i glačanja rublja, nabavu lijekova i drugih potrepština i dr.),
* održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba i dr.),
* zadovoljavanje drugih svakodnevnih potreba.

Usluga potpore i podrške u svakodnevnom životu pružat će se za najmanje 60 starijih osoba i osoba s invaliditetom s područja Grada Ploča.

**IV.**

Za ostvarivanje usluge potpore i podrške u svakodnevnom životu potrebno je priložiti:

**OSOBE STARIJE OD 65 GODINA**

* Prijavni obrazac
* Izjavu pripadnika ciljne skupine o broju članova kućanstva
* Presliku osobne iskaznice, putovnice ili dokumenta jednake ili slične vrijednosti iz kojeg je nedvojbeno moguće utvrditi identitet, dob sudionika i OIB
* Potvrdu Porezne uprave o visini dohodaka i primitaka\*

\* Hrvatski Crveni križ Gradsko društvo Crvenog križa Ploče će temeljenom dane privole na prijavnom obrascu u ime podnositelja, kao i ostalih članova zajedničkog kućanstva, zatražiti od Porezne uprave potvrdu o visini dohodaka i primitaka.

**ODRASLE OSOBE S INVALIDITETOM**:

* Prijavni obrazac
* Preslika osobne iskaznice, putovnice ili dokumenta jednake ili slične vrijednosti iz kojeg je nedvojbeno moguće utvrditi identitet i dob sudionika
* Izjava pripadnika ciljne skupine o broju članova kućanstva
* Potvrda o upisu u Registar osoba s invaliditetom iz koje je vidljivo da osoba ima oštećenje trećeg ili četvrtog stupnja težine invaliditeta - oštećenja funkcionalnih sposobnosti ili nalaz i mišljenje Zavoda za vještačenje, profesionalnu rehabilitaciju i zapošljavanje osoba s invaliditetom u kojem je naveden treći ili četvrti stupanj težine invaliditeta - oštećenja funkcionalnih sposobnosti.
* Potvrdu Porezne uprave o visini dohodaka i primitaka\*

**\***  Hrvatski Crveni križ Gradsko društvo Crvenog križa će temeljenom dane privole na prijavnom obrascu u ime podnositelja, kao i ostalih članova zajedničkog kućanstva, zatražiti od Porezne uprave potvrdu o visini dohodaka i primitaka.

**NAPOMENA**:

Prijavni obrazac, Izjava pripadnika ciljne skupine o broju članova kućanstva te Suglasnost za dvočlana i višečlana kućanstva su prilog ovom Javnom pozivu. Navedeni obrasci mogu se osobno preuzeti u prostorijama Hrvatskog Crvenog križa Gradsko društvo Crvenog križa Ploče, Ulica Vladimira Nazora, 20340 Ploče ili sa službene stranice Hrvatskog Crvenog križa Gradsko društvo Crvenog križa Ploče.

**V.**

Prijave s traženom dokumentacijom podnose se tijekom trajanja projekta osobno ili putem pošte na adresu:

Hrvatski Crveni križ Gradsko društvo Crvenog križa Ploče

**Za projekt „Uz vas za bolji život“**

**Ulica Vladimira Nazora 20, 20340 Ploče**

**PRIKUPLJANJE OSOBNIH PODATAKA**

Svi osobni podaci prikupljeni na temelju ovog Javnog poziva prikupljaju se i obrađuju u svrhu provedbe Javnog poziva za iskaz interesa, provedbe i kontrole projekta Uz vas za bolji život SF.3.4.11.01.0063, u skladu s propisima koji uređuju zaštitu osobnih i drugih podataka, posebno Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), te odredbama Zakona o provedbi Opće uredbe o zaštiti podataka (Narodne novine, broj 42/18).

Ravnateljica

Martina Vrankić